b'\n_START_ARTICLE_\nPista ng Paru-paro\n_START_PARAGRAPH_\nAng Pista ng Paru-paro ay ang opisyal na pista ng lungsod ng Dasmari\xc3\xb1as na ipinadiriwang taun-taon tuwing Nobyembre 26. Tinawag itong paru-paro Festival dahil inihahalintulad ang progresibong pagbabago ng lungsod mula sa pagiging isang maliit na baryo ng lungsod ng Imus hanggang sa pagiging ganap na lungsod sa Kabite sa banyuhay na kinahaharap ng isang uod bago maging isang ganap na paru-paro._NEWLINE_Ipinapakita ng pista ang pagiging malikhain ng mga Dasmarine\xc3\xb1o sa pamamagitan ng isang engrandeng parada kung saan ang mga kalahok ay nakapustura bilang mga paru-paro kasama ng mga makukulay na karosa. Nagtitipon tipon rin ang mga mamamayan na nagmula sa iba\xe2\x80\x99t ibang barangay ng Dasmari\xc3\xb1as upang makiisa sa iba\xe2\x80\x99t ibang pagtatanghal at patimpalak.\n_START_SECTION_\nKasaysayan\n_START_PARAGRAPH_\nUnang ipinagdiwang ang Pista ng Paru-paro noong Nobyembre 26, 2011 sa pangalawang anibersaryo ng pagiging isang lungsod ng Dasmari\xc3\xb1as. Mula sa pagiging baryo sa lungsod ng Imus naideklara ito bilang isang bayan sa probinsya ng Kabite noong Mayo 12, 1864. Makalipas ang 145 na taon naging isang ganap na lungsod ang Dasmari\xc3\xb1as noong Nobyembre 26, 2009. Sa pamamagitan ng Resolusyon Blg. 069-s-2011 at Espesyal na Ordinansa 02-s-2011, idineklara ang Pista ng Paru-paro bilang opisyal na pista ng lungsod ng Dasmari\xc3\xb1as sa ilalim ng panunungkulan ni Alkalde Jennifer Austria Barzaga at sa Sangguniang Panlungsod. _NEWLINE_Sa paglipas ng panahon tinagurian ang lungsod ng Dasmari\xc3\xb1as bilang isa sa mga lungsod sa bansa na mayroong mabilis na pag-unlad. Nagkaroon ng malalaking mga industriya, negosyo, pasilidad pangkalusugan at pang-edukasyon, imprastraktura, at iba pa. Tinagurian rin ang lungsod bilang "University Capital of Cavite" o sentro ng mga unibersidad sa probinsya ng Cavite. Ang pagbabago nito mula sa isang maliit na baryo patungo sa isang maunlad at progresibong lungsod ay nagpakita ng pagkakapareho nito sa pagbabagong anyo ng isang paru-paro. Kaya naman ang taun-taong pagdiriwang ng Pista ng Paru-paro ay pagbabalik-tanaw sa pagsisimula ng lungsod at ang pag-unlad nito sa pagdaan ng mga taon.'